S-2595/2022

Mál þetta, sem dómtekið var á þingfestingardegi þann 9. janúar 2023, höfðaði Lögreglustjórinn á Suðurnesjum með ákæru útgefinni 20. desember 2022, á hendur Q-x-x D-x-x P-x-x, f. d. [...], ríkisborgara Hollands;

„fyrir stórfellt fíkniefnalagabrot, með því að hafa fimmtudaginn 10. nóvember 2022, staðið að innflutningi á samtals 887,44 gaf kókaíni, með styrkleika 75- 78%, ætluðu til söludreifingar hér á landi í ágóðaskyni en fíkniefnin flutti ákærði til Íslands sem farþegi með flugi [...], frá Brussel í Belgíu til Keflavíkurflugvallar, falin í innvortis.

Telst brot þetta varða við 173. gr. a. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Krafist er upptöku á samtals 887,44 gaf kókaíni með vísan til 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.“

Ákærði mætti við þingfestingu málsins 9. janúar 2023, játaði brot sitt án undandráttar og samþykkti upptökukröfu. Var því farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði krefst þess í málinu að honum verði gerð sú vægasta refsing sem lög leyfa og að gæsluvarðhald sem hann hefur sætt frá 11. nóvember 2022 komi til frádráttar dæmdri refsingu. Þá krefst verjandi hæfilegrar þóknunar sér til handa.

Með skýlausri játningu ákærða, sem fær stoð í framlögðum gögnum, þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Ákærði er fæddur í [...]. Samkvæmt sakavottorði ákærða sem er ríkisborgari Hollands hefur ákærði ekki áður gerst sekur um refsiverða háttsemi hér á landi.

Af rannsóknargögnum málsins verður ekki séð að ákærði hafi verið eigandi fíkniefnanna en þó virðist sem hann hafi samþykkt að flytja efnin til landsins gegn greiðslu. Verður litið til þessara atriða við ákvörðun refsingar sem og skýlausrar játningar ákærða á rannsóknarstigi og fyrir dómi, samvinnu hans og hvernig framferði hans hefur verið eftir að hann unni verkið. Á hinn bóginn verður ekki fram hjá því litið að ákærði flutti talsvert magn af sterku kókaíni til landsins ætlað til söludreifingar hér á landi í ágóðaskyni. Að öllu framangreindu virtu þykir refsing ákærða hæfilega ákveðin fangelsi í 14 mánuði. Til frádráttar þeirri refsingu komi gæsluvarðhald sem ákærði hefur sætt frá 11. nóvember 2022 að fullri dagatölu, sbr. 76. gr. almennra hegningarlaga.

Þá sæti ákærði upptöku fíkniefna sem haldlögð voru af lögreglu við rannsókn málsins líkt og nánar greinir í dómsorði.

Samkvæmt 1. mgr. 235. gr. laga nr. 88/2008 ber að dæma ákærða til að greiða allan sakarkostnað, alls 1.858.788 krónur. Um er að ræða kostnað magngreiningar, matsgerðar rannsóknarstofu Háskóla Íslands og þóknun skipaðs verjanda ákærða á rannsóknarstigi og fyrir dómi og aksturskostnað verjandans, E-kk-ef K-kk-ef lögmanns, sem þykir hæfilega ákveðin með hliðsjón af eðli og umfangi málsins og tímaskýrslu verjandans 1.175.148,- krónur að meðtöldum virðisaukaskatti og að auki 97.552 krónur í aksturskostnað lögmannsins.

Af hálfu ákæruvaldsins fór Á-kk-nf J-kk-nf aðstoðarsaksóknari með málið.

H-kvk-nf B-kvk-nf R-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, Q-x-x D-x-x P-x-x, sæti fangelsi í 14 mánuði. Til frádráttar þeirri refsingu komi gæsluvarðhald ákærða frá 11. nóvember 2022 að fullri dagatölu.

Ákærði sæti upptöku á 887,44 g af kókaíni.

Ákærði greiði 1.858.778 krónur í sakarkostnað, þar með talda 1.175.148 króna þóknun skipaðs verjanda síns, E-kk-ef K-kk-ef lögmanns og 97.552 krónur í aksturskostnað lögmannsins.

H-kvk-nf B-kvk-nf R-kvk-nf